Oud-Bok Carel du Plessis kry breinoperasie | Netwerk24
Deur Ané van Zyl 05 Februarie 2019 18:49
Carel du Plessis (58), oud-Springbok- en WP-speler en afrigter, het Dinsdagoggend 'n breinoperasie in die Durbanville MediClinic ondergaan.
Dit is nie bekend waarom hy geopereer is nie.
Carel du PlessisFoto: Argief
Gert Smal, direkteur van Rugby by WP, wat saam met Du Plessis 'n WP-afrigter was, het Dinsdagmiddag die operasie bevestig.
Du Plessis se familie was by die hospitaal om hom te ondersteun en sal Woensdagoggend weer langs sy bed wees, het personeellede van die hospitaal gesê.
Du Plessis was in sy speeldae bekend as die prins van vleuels. Vanweë Suid-Afrika se sportisolasie het hy net 12 toetse tussen 1982 en 1989 gespeel, maar hy is in dieselfde asem as internasionale sterre soos John Kirwan (All Blacks) en David Campese (Australië) genoem.
Hy was ook 'n held op Nuweland, waar hy deel was van die WP se goue span wat die Curriebeker tussen 1982 en 1986 vyf keer agtereenvolgens verower het.
Du Plessis is in 1997 op verrassende wyse as Springbok-afrigter aangestel, maar ná 'n reeksnederlaag teen die Britse en Ierse Leeus en 'n sukkelvertoning in die destydse Drienasies-reeks, is hy later daardie jaar deur Nick Mallett vervang.
Hy het in 2003 en 2004 die WP afgerig, maar het die volgende jaar die trekpas gekry.
Hy is lid van 'n familie met sterk rugbybloed. Sy broers Willie en Michael het ook vir die Bokke gespeel, terwyl sy jongste broer, Jacques, vir die Oostelike Provinsie en WP Curriebeker-rugby gespeel het. Jean-Luc speel vir die Stormers en WP. Sy pa, Willie, het ook vir die OP rugby gespeel.
Die Du Plessis-broers Carel (links), Willie en Michael het in 1982 saam in die Curriebeker-eindstryd vir die WP teen Noord-Transvaal gespeel. Foto: Argief